Joachim Holmboe Rønneberg

Joachim Holmboe Rønneberg, vanligvis kalt Joachim Rønneberg, (født 2. mai 1851 i Ålesund, død 16. september 1929 i Wiesbaden) var en norsk grosserer og Høyre-politiker. Han tilhørte slekten Rønneberg, Ålesunds og Sunnmøres ledende handelsslekt i hans levetid, og var eier av regionens største bedrift, handelshuset Rønneberg. Han var også ordfører i Ålesund i 1896, varaordfører i periodene 1893–1895 og 1897–1901, og vararepresentant til Stortinget 1889–1891. Rønnebergvillaen ble bygget for ham i 1907.

Bakgrunn og tidlig liv 
Joachim Holmboe Rønneberg var sønn av grosserer og fransk konsul i Ålesund Rasmus Gerhard Rønneberg (1822–1884) og Anna Margrethe Holmboe (1825–1907). Morfaren var sorenskriver i Nordre Sunnmøre Joachim Gotsche Holmboe (1796–1876), mens faren tilhørte slekten Rønneberg, Ålesunds uten sammenligning ledende handelsslekt på 1800-tallet. Hans farfar var skipsreder og fiskeeksportør Carl Rønneberg (1779–1858), grunnlegger av det rønnebergske handelshus og ofte ansett som byen Ålesunds viktigste grunnlegger.

Han gikk på Aalesunds Borgerskole og Aalesunds Lærd- og Realskole (Latinskolen), og tok eksamen artium i 1869. Deretter studerte han ved Die höhere Handelsschule i Stuttgart og studerte til 1875 språk og handelsvitenskap i England, Frankrike og Spania.

Eier av handelshuset Rønneberg 

Han trådte i 1875 inn i handelshuset Carl E. Rønneberg & Sønner, grunnlagt av hans farfar i 1812, som på det tidspunktet var Ålesunds ledende handelshus. Han var prokurist i firmaet fra 1884 sammen med den yngre broren Carl E. Rønneberg d. y. og i 1904 ble han og broren innehavere av firmaet. 

Fra 1912, etter brorens død, ledet han firmaet alene. Han har blitt beskrevet som «en helt igjennom sympatisk mann, som levde etter læresetningen: rikdom forplikter», og hadde en rekke offentlige og private verv, som medlem av bystyre og formannskap og som ordfører og varaordfører i Ålesund, samt som vararepresentant til Stortinget for Høyre i perioden 1889–1891. Han ble utnevnt til ridder 1. klasse av St. Olavs Orden i 1895.

Joachim Holmboe Rønneberg fikk bygget Rønnebergvillaen på Rønneberghaugen i Ålesund sentrum, en villa som ble beskrevet som «juvelen» i jugendbyen som oppstod etter bybrannen i 1904. Den stod ferdig i 1907 og ble revet i 1973 for å gi plass til nytt rådhus.

Han var gift med Louise Fredrikke Brinchmann, datter av tollkasserer Harald Brinchmann. Han var bl.a. far til Anton Rønneberg og farfar til Joachim Rønneberg. Han var også svigerfar til Harald Lystad og oldefar til Joakim Lystad. 

Han var bror til Anna Rasmunda Rønneberg, gift med Hjalmar Ahasverus Schelven Munthe-Kaas.

Se også 
 Rønneberg (slekt fra Sunnmøre)

Referanser

Eksterne lenker 
 Historier.no – Joakim Holmboe Rønneberg (Ordførerne i Ålesund)

Ordførere i Ålesund
Vararepresentanter til Stortinget
Høyre-ordførere i Møre og Romsdal
St. Olavs Orden
Rønneberg (slekt)